**Thora Elisabeth Neelsen Hansson** (født 2. desember 1848 i Christiania, død 11. september 1917 i Stavanger) var en norsk teaterdirektør og skuespiller. Hun var ansatt ved Christiania Theater fra 1871 til det opphørte i 1899, og de øvrige skuespillerne fulgte med over til det Nationaltheatret, som åpnet 1. september 1899.

Solveig i Peer Gynt
-------------------

Det var Thora Neelsen som spilte rollen som Solveig ved førsteoppførelsen av Peer Gynt. Det var imidlertid ikke hun som fremførte «Solveigs Sang» i Fjerde Handling, men Camilla Wiese, som sto gjemt bak kulissene mens Thora satt ved rokken og mimet til teksten. Denne spesielle hendelsen er også litterært blitt behandlet av Lucinda Riley i romanen *Stormens søster*.

Teatersjef
----------

Ved siden av å leie Tivoli theater i 1901 for å for egne krefter oppføre *Et dukkehjem* drev hun også egen teaterskole. Fra 1911 var hun teatersjef ved det nyåpnede Trondhjems Nationale Scene der Agnes Mowinckel (1875–1963) var selve stjerna. I 1914 gikk hun til stillingen som teatersjef ved *Stavanger faste scene* (dagens Rogaland Teater) der hun døde tre år senere, 69 år gammel. Hennes efterfølger i stillingen var Thomas Thomassen (1878–1962).

Ved Thora Hanssons død ble det sagt at hun var mest kjent for sine tolkninger av Abigail i Ambrosious og Selma i Henrik Ibsens *De unges Forbund*.

Familie
-------

Hennes foreldre var byggmester og arkitekt Jørgen Friederich Neelsen (1808–1862) og Julie Hedvig Rustad (1821–1878). Thora var gift med teatersjef Olaf Mørch Hansson (1856–1912) fra 1880 til 1896. De var foreldre til diplomat Thorolf Mørch Hansson (1881–1952) og teatersjef Gunnar Neels-Hansson (1883–1967). Sønnen Gunnar ble i 1915 hyret inn til morens teater, og ble far til skuespilleren Thora Elisabeth Neels-Hansson (1918–2007), født i Stavanger, og mer kjent som Nøste Schwab.

Referanser
----------

1. 1 2   Norsk biografisk leksikon, oppført som Thora Elisabeth Hansson, Norsk biografisk leksikon ID Thora\_Hansson, besøkt 9. oktober 2017[Hentet fra Wikidata]
2. ↑   Norsk biografisk leksikon, nbl.snl.no, besøkt 1. november 2017[Hentet fra Wikidata]
3. ↑  Trine Næss, *Thora Hansson* i Norsk biografisk leksikon.
4. ↑  Ibsens stykke hadde premiere 24. februar 1876.
5. ↑  Heltberg, A.H. (1944). *Muntre minner fra norsk teaterliv*. Norden. s. 90–91. «Forfatteren skriver om egen opplevelse i teatersalongen: Da Solveig siden synger «Kanskje vil der gå både vinter og vår» og «Sov du dyreste gutten min», forekom det meg nok at Solveig beveget munnen på en så forunderlig måte. Det var som sangen ikke kom fra Thora Neelsens egen munn og strupe. Det gjorde den da heller ikke, for det var frøken Wiese som stod i kulissene og sang. Thora Neelsen beveget bare sine lepper mekanisk etter ordene, for stakkars, hun hadde ingen sangstemme.»
6. ↑  Rasmussen, R. (1936), s. 105–106
7. ↑  Riley (2016), s. 300 f og 598 f
8. ↑  Theaterchef, fru Thora Hansson *i* Aftenposten *den 12. september 1917.*

Litteratur
----------

* Riley, Ludinda 2016: *Stormens søster*. (Oversatt av Benedicta Windt-Val. Oslo: Cappelen Damm. ISBN 978-82-02-44500-3.
* Rasmussen, Rudolf 1936: «Urpemière. Det gamle teater» (s. 95-108). *Rulle: De andre. Minner og meninger om livet på scene og podium*. Oslo: Johan Grundt Tanum.

Eksterne lenker
---------------

* (no) Thora Hansson hos Nationaltheatret Rediger på Wikidata

* (no) Thora Hansson hos Sceneweb Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Lokalhistoriewiki **·** Prabook **·** Historisk befolkningsregister **·** Geni **·** VIAF **·** GND **·** KulturNav
 |